**ИНФОРМАЦИЯ**

**ЗА ФИТОСАНИТАРНОТО СЪСТОЯНИЕ НА ЗЕМЕДЕЛСКИТЕ КУЛТУРИ**

**към 05.12.2023 г.**

Температурата на въздуха през месец ноември се задържа около и над нормалните стойности за този период на годината, а падналите валежи се движеха около и над нормата за сезона, като допринесоха за възобновяване развитието при есенните житни култури. Сутрешни мъгли се наблюдаваха в областите Враца и Кюстендил. През третата десетдневка на месеца температурите се понижиха значително и повсеместно заваляха дъждове, които на места преминаха в снеговалежи съпроводени с ураганни ветрове.

**ПШЕНИЦА И ЕЧЕМИК**

**Фенофаза: (BBCH 09*-*21)**„Поникване: колеоптилът пробива почвената повърхност“ - „Начало на братене: видим първи брат“

По оперативни данни на МЗХ, към момента с пшеница са засети **1 029,776 хил. ха**, а с ечемик **136,540 хил. ха.**

**Извършено е торене на:**

***Пшеница:*** N - 339,950 хил. ха (33 %), P2O5 - 174,950 хил. ха (17 %), K2O - 82,320 хил. ха (8 %), NP - 39,000 хил. ха (3,8 %), NPK - 58,130 хил. ха (5,6 %).

***Ечемик:*** N - 30,620 хил. ха (22,4 %), P2O5 - 16,000 хил. ха (11,7 %), K2O - 4,000 хил. ха (2,9 %), NPK - 16,550 хил. ха (12,1 %).

**Контрол на вредителите:**

**Обикновена полевка */Microtus arvalis/***

До края на месец ноември бяха извършени засилени наблюдения за развитието на неприятеля. В областите Варна, Враца, Добрич, Кюстендил, Перник, Плевен, Пловдив, Силистра, Сливен, Стара Загора, Търговище и Хасково, отчетената плътност е над ПИВ (2-5 колонии/дка).

**Житни мухи */Phorbia sp., Mayetiola destructor, Oscinella frit/***

В областите Варна, Враца, Кюстендил, Кърджали, Плевен, Пловдив, Сливен и Търговище е констатираната вредна дейност на неприятеля с плътност под и около ПИВ (0-5 бр./кв.м).

**Обикновен житен бегач */Zabrus tenebrioides/***

Плътност на неприятеля около и под ПИВ е констатирана в областите Варна, Перник, Пловдив и Сливен. На ограничени площи в област Сливен неприятеля достига плътност до 5 бр. кв.м, което е над ПИВ.

**Листни въшки** ***/сем. Aphididae/***

През топлите дни на месец ноември условията бяха благоприятни за развитието на листните въшки, като плътността им е под ПИВ. В областите Кюстендил, Перник, Пловдив и Търговище са установени единични екземпляри от неприятеля.

**Септориози по житните */Septoria tritici,* *Septoria nodorum/***

В област Перник са констатирани първи симптоми и поява на септориоза по пшеницата.

**РАПИЦА**

**Фенофази:**

**BBCH (09-18)** „Поникване: показване на котиледоните на почвената повърхност“ - „Разтворен осми лист“

По оперативни данни на МЗХ засетите площи с рапица са **97,079 хил. ха.**

Подхранени са **30,410 хил. ха** (31,3 % от общата посевна площ).

**Контрол на вредителите:**

**Обикновена полевка */Microtus arvalis/***

През периода е констатирана вредна дейност на неприятеля. В област Пазарджик са отчетени единични ходове; в областите: Ловеч, Плевен и Шумен – до 1 кол. /дка. Популационна плътност под и около ПИВ (0-2 акт. кол./ дка) е отчетена в областите: Велико Търново, Враца, Добрич, Силистра и Търговище. За областите: Велико Търново и Търговище очакваното развитие е в посока завишаване броя на колониите.

**Рапична листна оса** ***/Athalia rosae (= colibri)/***

Установена е вредна дейност от лъжегъсеници. Плътност от под ПИВ е отчетена в област Варна. В областите: Пловдив (0-3 бр./кв. м), Плевен (2 бр./кв. м) и Търговище (1-4 бр./кв. м) установената плътност е под и около ПИВ

**Рапична стъблена бълха */Psylliodes chrysocephalus/***

Констатирана е вредна дейност на възрастно. Единични повредени растения се наблюдават в областите Варна и Перник; Нападение около и над ПИВ е отчетено в област Търговище (1-5 бр. възрастни/кв. м); в област Враца - 1- 3 бр. възрастни /кв. м; в област Плевен - 1-2 бр. възрастни/кв. м. и в област Пловдив - 2- 3 бр. възрастни/кв. м.

**Зелева листна въшка /*Brevicorynae brassicae/***

В област Русе е установено нападение от вредителя на отделни полета. Отчетената плътност е около 8 % нападнати растения.

**Листни въшки */*сем*. Aphididae/***

В област Кюстендил е отчетена висока плътност от листни въшки.

**Сухо стъблено гниене (Фомоза) */Leptosphaeria maculans/***

Установени саединични прояви по долните листни етажи. Симптоми по растенията се наблюдават в областите: Варна и Пловдив – единични нападнати растения; в област Враца - 0-3 % нападнати растения и в област Търговище - 0-5 % нападнати растения.

**ТРАЙНИ НАСАЖДЕНИЯ**

При семковите и костилкови овощни видове са извършени есенни растителнозащитни мероприятия.